CELEX: 52017PC0774
Language: hu
Date: 2017-12-18
Title: Javaslat AZ EURÓPAI PARLAMENT ÉS A TANÁCS RENDELETE az (EU) 2016/1139 rendeletnek a bizonyos heringállományokra vonatkozó halászati mortalitási tartományok és védelmi szintek tekintetében történő módosításáról

EURÓPAI BIZOTTSÁG
            Brüsszel, 2017.12.18.
            COM(2017) 774 final
            2017/0348(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az (EU) 2016/1139 rendeletnek a bizonyos heringállományokra vonatkozó halászati mortalitási tartományok és védelmi szintek tekintetében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A jelenlegi közös halászati politika (KHP)
                  1
                reformjának egyik központi célkitűzése a maximális fenntartható hozam (MFH) felhasználási arányának elérése valamennyi állomány tekintetében a halállományok olyan fenntartható szintjének helyreállítása és fenntartása érdekében, amely meghaladja a maximális fenntartható hozam (MFH) előállítására képes biomassza-szinteket. A tengerek biológiai erőforrásainak fenntartható kiaknázása hatékonyabban megvalósítható a halászati gazdálkodásra vonatkozó többéves megközelítés révén, olyan többéves halászati gazdálkodási tervek elfogadásával, amelyeknek a jelenlegi közös halászati politikának megfelelően tükrözniük kell a különböző halászatok és állományok sajátosságait. A többéves gazdálkodási terveknek biztosítaniuk kell az állományok fenntartható kiaknázásának keretét, és egyértelműen meg kell határozniuk a halállományok állapotának előre nem látható fejleményeihez kapcsolódó határidőket és védelmi mechanizmusokat. 
            
            
               2013-ban létrehozták az Európai Parlament, a Tanács és az Európai Bizottság többéves tervekkel foglalkozó intézményközi munkacsoportját abból a célból, hogy megállapodjanak a közös halászati politika keretébe tartozó többéves tervek kidolgozásának és bevezetésének megkönnyítésére irányuló további lépésekről. A munkacsoport úgy határozott, hogy a maximális fenntartható hozamra vonatkozó célkitűzésnek megfelelő célt a tudósok által megadott Fmfh értéktartományként kell kifejezni, amelyeket azután a társjogalkotóknak kell meghatározniuk és a tervben rögzíteniük. A Tanács – tudományos szakvélemények alapján és a terv
                  2
                céljainak elérését tartva szem előtt – éves alapon intézkedéseket fogad el a halászati lehetőségek meghatározására és elosztására vonatkozóan.
            
            
               A közös halászati politika reformját követő első többéves gazdálkodási tervet a balti-tengeri régió vonatkozásában fogadták el. Az (EU) 2016/1139 rendelet többéves tervet (a továbbiakban: a terv) dolgozott ki a közönséges tőkehal, a hering és a spratt balti-tengeri állományaira vonatkozóan. A terv célkitűzése, hogy az érintett állományok kiaknázása helyreállítsa a szóban forgó fajok állományainak populációit és azokat a maximális fenntartható hozamot biztosítani képes szint fölött tartsa. A terv meghatározza a mennyiségi célokat, vagyis a halászati mortalitási tartományokat, valamint az MFH Btrigger és Blim értékekben kifejezett védelmi referenciapontokat a maximális fenntartható hozam vonatkozásában. Az említett paraméterek számértékeit a Nemzetközi Tengerkutatási Tanács (ICES) által 2015-ben adott tudományos szakvéleményből
                  3
                vették. A 2017-ben végzett tudományos értékelés azt mutatja, hogy a Botteni-tenger heringállományának és a Botteni-öböl heringállományának maximális fenntartható hozama megváltozott.
            
            
               Az (EU) 2016/1139 rendelet 5. cikkének (6) bekezdése úgy rendelkezik, hogy amennyiben a Bizottság tudományos szakvélemények alapján úgy véli, hogy a II. mellékletben meghatározott védelmi referenciapontok már nem felelnek meg a terv célkitűzéseinek, a Bizottság sürgősséggel javaslatot nyújthat be az Európai Parlament és a Tanács részére ezeknek a védelmi referenciapontoknak a felülvizsgálata céljából. 
            
            
               Ezért a Bizottságnak szándékában áll javaslatot tenni az (EU) 2016/1139 rendelet módosítására a rendelkezésre álló legújabb és legjobb tudományos szakvélemények fényében.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               A módosítás tudományos háttérét az ICES szolgáltatta. 2017-ben az ICES elvégezte az Botteni-tenger és a Botteni-öböl heringállománynak értékelését
                  4
               . A tudósok által mérlegelt egyik fő kérdés az állomány meghatározása volt, vagyis az, hogy a két területet egy értékelési egységként kezeljék, vagy továbbra is külön-külön vizsgálják. Az a döntés született, hogy az állományt összevonják a következő megfontolások alapján:
            
            
               a) nem áll rendelkezésre olyan jelentős biológiai bizonyíték, amely lehetővé tenné az állományok egyesítését vagy szétválasztását; 
            
            
               b) az adatok rendelkezésre állása nem segíti elő a megfelelő minőségi értékelést a Botteni-öbölben élő heringállomány tekintetében, és ez valószínűleg a jövőben sem fog javulni; 
            
            
               c) nem kell tartani a Botteni-öbölben lévő kisebb állományösszetevő túlzott kiaknázásától a Botteni-öbölben lévő nagyobb heringállomány-összetevővel való összevonása miatt.
            
            
               A két állomány összevonásának eredményeként az ICES meghatározta a maximális fenntartható hozam új referenciaértékeit. Az új FMFH point értéke 0,21. Kiszámították az ennek megfelelő FMFH tartományt is, amelynek alsó értéke FMFH upper 0,15, felső értéke FMFH lower pedig 0,21. Mivel valószínű, hogy az állomány biomasszája a biztonsági szintek alá fog csökkenni, az FMFH upper-t 0,21 FMFH point-ra korlátozták. Ennek megfelelően a számítások alapján az MFH Btrigger-ben és a Blim-ben kifejezett biomassza szintek értéke 283 180 és 202 272 tonna lett. 
            
            
               Nem készült konkrét hatásvizsgálat, mivel a maximális fenntartható hozamra vonatkozó koncepció halászati gazdálkodásra való alkalmazásának hatásait a közös halászati politika reformját támogató hatásvizsgálat keretében már értékelték. A hatásvizsgálat
                  5
                részeként számszerűsíteni lehetett a maximális fenntartható hozam elérésének hatásait. Egy újabb hatásvizsgálat elvégzése nem gyarapítaná a korábban elvégzett vizsgálat alapján rendelkezésre álló információk körét. A meglévő rendelet módosításai összhangban vannak a rendelet 5. cikkének (6) bekezdésével, és tudományos szakvéleményen alapulnak. Elengedhetetlenek adott esetben a balti-tengeri éves halászati lehetőségek meghatározásához vagy felülvizsgálatához, valamint az új közös halászati politika megfelelő működéséhez.
            
            
               3.A JAVASLAT JOGI ELEMEI
            
            
               A javaslat összefoglalása
            
            
               A fő intézkedés a közös halászati politika reformjában előirányzott fenntartható halászat megvalósításának elősegítése, a maximális fenntartható hozammal kapcsolatos értékeknek a rendelkezésre álló legjobb tudományos szakvéleményekhez való igazítása révén.
            
            
               Jogalap
            
            
               Az Európai Unió működéséről szóló szerződés 43. cikkének (2) bekezdése.
            
         
         
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik.
            
            
               Az arányosság elve
            
            
               Ez a javaslat már meglévő intézkedések módosítására irányul, ezért nem merül fel az arányosság elvével kapcsolatos aggály.
            
            
               A jogi aktus típusának megválasztása
            
            
               Javasolt aktus: európai parlamenti és tanácsi rendelet. 
            
            
               Más jogi aktus nem felelne meg a következők miatt: rendelet csak rendelettel módosítható.
            
            
               4.KÖLTSÉGVETÉSI VONZATOK 
            
            
               Ennek az intézkedésnek nincsenek az uniós költségvetés kiadásait növelő vonzatai. 
            
            
               2017/0348 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az (EU) 2016/1139 rendeletnek a bizonyos heringállományokra vonatkozó halászati mortalitási tartományok és védelmi szintek tekintetében történő módosításáról
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 43. cikke (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  6
               ,
            
            
               rendes jogalkotási eljárás keretében,
            
            
               mivel:
            
         
         
            
               (1)Az (EU) 2016/1139 európai parlamenti és tanácsi rendelet
                  7
                többéves tervet (a továbbiakban: a terv) dolgozott ki a közönséges tőkehal, a hering és a spratt balti-tengeri állományaira vonatkozóan. A terv célkitűzése a közös halászati politika célkitűzéseinek eléréséhez való hozzájárulás és különösen annak biztosítása, hogy az élő tengeri biológiai erőforrások kiaknázása során a halászott fajok állományait visszaállítsák a maximális fenntartható hozamot (MFH) biztosítani képes szint fölé, és azt a szintet fenn is tartsák.
            
            
               (2)Az (EU) 2016/1139 rendelet 1. cikke meghatározza az érintett balti-tengeri halállományokat, beleértve a Botteni-tengerben élő heringállományt és a Botteni-öbölben élő heringállományt. Az említett állományok teljes szaporodási képességének biztosítása érdekében az említett rendelet I. és II. melléklete bizonyos védelmi referenciapontokat hoz létre, beleértve a halászati mortalitási tartományokat és a szaporodóképes állomány biomassza-referenciapontjait. 
            
            
               (3)A Botteni-tengerben élő heringállománynak és a Botteni-öbölben élő heringállománynak a Nemzetközi Tengerkutatási Tanács (a továbbiakban: ICES) által 2017-ben elvégzett tudományos értékelése azt mutatta, hogy e két állomány hasonló. Ennek következtében az ICES a két állományt összevonta, módosította a földrajzi elterjedési terület határait, és új becslést végzett a maximális fenntartható hozam szerinti halászati mortalitási tartományok, valamint a vonatkozó védelmi referenciapontok vonatkozásában. Ez az állomány eltérő meghatározását és más számértékeket eredményezett az (EU) 2016/1139 rendelet 1. cikkéhez, illetve I. és II. mellékletéhez képest. 
            
            
               (4)Az (EU) 2016/1139 rendelet 5. cikkének (6) bekezdése úgy rendelkezik, hogy amennyiben a Bizottság tudományos szakvélemények alapján úgy véli, hogy a II. mellékletben meghatározott védelmi referenciapontok már nem felelnek meg a terv célkitűzéseinek, a Bizottság sürgősséggel javaslatot nyújthat be az Európai Parlament és a Tanács részére ezeknek a védelmi referenciapontoknak a felülvizsgálata céljából. 
            
            
               (5)Az (EU) 2016/1139 rendelet 1. cikkének e) és f) pontját, valamint I. és II. mellékletét sürgősen módosítani kell annak biztosítása érdekében, hogy az érintett állományokra vonatkozó halászati lehetőségek az aktualizált védelmi referenciapontokkal összhangban kerüljenek megállapításra.
            
            
               (6)Az (EU) 2016/1139 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
               Az (EU) 2016/1139 rendelet módosításai
            
            
               Az (EU) 2016/1139 rendelet a következőképpen módosul:
            
            
               1.A 1. cikk (1) bekezdése a következőképpen módosul:
            
            
               a)az e) pont helyébe a következő szöveg lép:
            
            
               „e) hering (Clupea harengus) az ICES 30-31 alkörzetben (hering, Botteni-öböl);”
            
            
               b)az f) pontot el kell hagyni.
            
            
               2.az I. mellékletben a Botteni-tenger heringállományára és a Botteni-öböl heringállományára vonatkozó bejegyzések helyébe a következő bejegyzés lép:
            
            
                     
                        „Hering, Botteni-öböl
                     
                  
                  
                     
                        0,15-0,21
                     
                  
                  
                     
                        0,21-0,21”
                     
                  
               
               3.a II. mellékletben a Botteni-tenger heringállományára és a Botteni-öböl heringállományára vonatkozó bejegyzések helyébe a következő bejegyzés lép:
            
            
                     
                        „Hering, Botteni-öböl
                     
                  
                  
                     
                        283 180
                     
                  
                  
                     
                        202 272”
                     
                  
               
               2. cikk
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó a tagállamokban.
            
         
         
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL L 354., 2013.12.28., 22. o.
               
               
                  
                     (2)
                  
                        A többéves tervekkel foglalkozó munkacsoport. Zárójelentés: 2014. április., 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
               
               
                  
                     (3)
                  
                        Az ICES különleges kérésre nyújtott szakvéleménye. ICES-tanácsadás (2015), 6. könyv. Az EU arra irányuló kérése, hogy az ICES a kiválasztott északi-tengeri és balti-tengeri állományok tekintetében határozza meg az FMFH-tartományokat.
               
               
                  
                     (4)
                  
                        ICES. 2017. Report of the Benchmark Workshop on Baltic Stocks (WKBALT) (A balti-tengeri állományok referenciaértékével foglalkozó munkaértekezletről szóló jelentés), 2017. február 7–10., Koppenhága, Dánia. ICES CM 2017/ACOM:30. 108. o.
               
               
                  
                     (5)
                  
                        SEC(2011) 891 
               
               
                  
                     (6)
                  
                        HL C… , , . .o.
               
               
                  
                     (7)
                  
                        Az Európai Parlament és a Tanács (EU) 2016/1139 rendelete (2016. július 6.) a közönséges tőkehal, a hering és a spratt balti-tengeri állományaira és a halászatukra vonatkozó többéves terv létrehozásáról, a 2187/2005/EK tanácsi rendelet módosításáról és az 1098/2007/EK tanácsi rendelet hatályon kívül helyezéséről (HL L 191., 2016.7.15., 1. o.).